钦定古今图书集成/理学汇编/学行典/第065卷 > 刘向说苑 > 《至公》
## 钦定古今图书集成/理学汇编/学行典/第065卷 > 刘向说苑 > 《至公》

《书》曰：“不偏不党，王道荡荡。”言至公也。古有行大公者，
帝尧是也。贵为天子，富有天下，得舜而传之，不私于
其子孙也。去天下若遗躧，于天下犹然，况其细于天
下者乎？非帝尧孰能行之？孔子曰：“巍巍乎，唯天为大，
唯尧则之。”《易》曰：“无首，吉。”此盖人君之公也。夫以公与
天下，其德大矣。推之于此，刑之于彼，万姓之所载，后
世之所则也。彼人臣之公，治官事则不营私家，在公
门则不言货利，当公法则不阿亲戚，奉公举贤则不
避仇雠，忠于事君，仁于利下，推之以恕道，行之以不
党，伊、吕是也。故显名存于今，是之谓公。《诗》云：“周道如
砥，其直如矢。君子所履，小人所视。”此之谓也。夫公生
明，偏生暗，端悫生达，诈伪生塞，诚信生神，夸诞生惑。
此六者，君子之所慎也，而禹桀之所以分也。《诗》云：“疾
威上帝，其命多僻。”言不公也。